Spor har været spærret i forbindelse med begge uheld.

Onsdag morgen har der været to uheld på motorvej E45. Det ene omkring Svenstrup og det andet nord for Limfjordstunnellen ved Motorvejskryds Vendsyssel. Uheldet ved Svenstrup skete klokken 7.52. Det skete i nordgående retning mellem afkørsel 30 Støvring N og 29 Svenstrup. - Der var tre biler, der var involveret i et harmonikasammenstød i overhalingsbanen. Det medførte en god halv times oprydningsarbejde, hvor kun det ene spor var farbart, fortæller vagtchef ved Nordjyllands Politi, Michael Elkjær. Oprydningsarbejdet var overstået lidt efter klokken 9. Længere nord på har der også været et uheld. Det skete på E45 i sydgående retning ved Motorvejskryds Vendsyssel. Omstændighederne omkring uheldet er endnu ukendt, men oprydningsarbejdet spærrede det venstre spor frem til klokken 9.30.